Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την περάτωση της διαδικασίας αντιντάμπινγκ όσον αφορά τις εισαγωγές ποδηλάτων, καταγωγής Ινδονησίας, Μαλαισίας και Ταϊλάνδης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με τον κανονισμό (EΚ) αριθ. 648/96 της 28ης Μαρτίου 1996, το Συμβούλιο επέβαλε οριστικό δασμό αντιντάμπινγκ στις εισαγωγές ποδηλάτων καταγωγής Ινδονησίας, Μαλαισίας και Ταϊλάνδης.

Στις 11 Απριλίου 2001, η Επιτροπή κίνησε, μετά από αίτηση της Ένωσης Ευρωπαίων Κατασκευαστών ποδηλάτων (ΕΕΚΠ), την επανεξέταση λήξης των εν ισχύ μέτρων αντιντάμπινγκ, σύμφωνα με το άρθρο 11 παράγραφος 2 του κανονισμού (ΕΚ) αριθ. 384/96 του Συμβουλίου ("βασικός κανονισμός").

Με επιστολή της, της 6 Φεβρουαρίου 2002 προς την Επιτροπή, η EΕΚΠ ανακάλεσε επισήμως την αίτηση επανεξέτασης.

Υπό τις περιστάσεις αυτές, μπορεί να περατωθεί η διαδικασία, εκτός αν διαπιστωθεί ότι αυτό δεν είναι προς το συμφέρον της Κοινότητας. Προς το σκοπό αυτό, τα ενδιαφερόμενα μέρη ενημερώθηκαν σχετικά και τους παρεσχέθη η ευκαιρία να διατυπώσουν τις παρατηρήσεις τους, ωστόσο παρελήφθησαν λίγες μόνον παρατηρήσεις. Μετά από εξέταση των παρατηρήσεων, δεν υπάρχουν ενδείξεις ότι η περάτωση των μέτρων δεν θα ήταν προς το συμφέρον της Κοινότητας.

Κατά συνέπεια, προτείνεται το Συμβούλιο να εγκρίνει τη συνημμένη πρόταση κανονισμού για την περάτωση της διαδικασίας αντιντάμπινγκ, που δημοσιεύεται στην Επίσημη Εφημερίδα.

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την περάτωση της διαδικασίας αντιντάμπινγκ όσον αφορά τις εισαγωγές ποδηλάτων, καταγωγής Ινδονησίας, Μαλαισίας και Ταϊλάνδης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας,

τον κανονισμό (EΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1] (βασικός κανονισμός) και, ιδίως, το άρθρο 9 και το άρθρο 11 παράγραφος 2,

[1] ΕΕ L 56 της 06.03.1996, σ. 1, όπως τροποποιήθηκε τελευταία με τον κανονισμό 2238/2000/ΕΚ, ΕΕ L 257 της 11.10.2000, σ. 2.

την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή,

Εκτιμώντας τα εξής:

Α. ΔΙΑΔΙΚΑΣΙΑ

(1) Με τον κανονισμό (EΚ) αριθ. 648/96 της 28ης Μαρτίου 1996 [2], το Συμβούλιο επέβαλε οριστικό δασμό αντιντάμπινγκ στις εισαγωγές ποδηλάτων και άλλων δικύκλων (μεταξύ άλλων και τρίκυκλων για διανομές), όχι μηχανοκίνητα, που υπάγονται στους κωδικούς ΣΟ 8712 00 10, 8712 00 30 και 8712 00 80, καταγωγής Ινδονησίας, Μαλαισίας και Ταϊλάνδης.

[2] ΕΕ L 91, της 12.04.1996, σ. 1.

(2) Μετά τη δημοσίευση ανακοίνωσης για την επικείμενη λήξη των ισχυόντων μέτρων αντιντάμπινγκ επί των εισαγωγών ποδηλάτων καταγωγής Ινδονησίας, Μαλαισίας και Ταϊλάνδης [3], η Επιτροπή έλαβε αίτηση επανεξέτασης των εν λόγω μέτρων, στις 12 Ιανουαρίου 2001, σύμφωνα με το άρθρο 11 παράγραφος 2 του βασικού κανονισμού.

[3] ΕΕ C 271, της 22.09.2000, σ. 5.

(3) Η αίτηση υποβλήθηκε από την Ένωση Ευρωπαίων Κατασκευαστών Ποδηλάτων ("EΕΚΠ") για λογαριασμό των παραγωγών που αντιπροσωπεύουν σημαντικό τμήμα του συνόλου της κοινοτικής παραγωγής.

(4) Η αίτηση περιελάμβανε εκ πρώτης όψεως επαρκή αποδεικτικά στοιχεία ότι η λήξη των μέτρων είναι πιθανό να οδηγήσει στη συνέχιση ή στην επανάληψη του ζημιογόνου ντάμπινγκ, τα οποία θεωρήθηκαν επαρκή για να δικαιολογήσουν την έναρξη επανεξέτασης ενόψει της λήξης των μέτρων.

(5) Ως εκ τούτου, η Επιτροπή, μετά από διαβουλεύσεις με τη συμβουλευτική επιτροπή, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων [4], άρχισε, στις 11 Απριλίου 2001, επανεξέταση ενόψει της λήξης των μέτρων αντιντάμπινγκ που εφαρμόζονται στις εισαγωγές ποδηλάτων, καταγωγής Ινδονησίας, Μαλαισίας και Ταϊλάνδης.

[4] ΕΕ C 110, της 11.04.2001, σ. 6.

(6) Η Επιτροπή ενημέρωσε επίσημα τους παραγωγούς/εξαγωγείς που ήταν γνωστό ότι ενδιαφέρονταν, τους εκπροσώπους της εξάγουσας χώρας και τους κοινοτικούς παραγωγούς σχετικά με την έναρξη επανεξέτασης. Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που καθορίσθηκε στην ανακοίνωση για την έναρξη διαδικασίας.

Β. ΑΝΑΚΛΗΣΗ ΤΗΣ ΑΙΤΗΣΗΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ

(7) Με επιστολή της 6ης Φεβρουαρίου 2002 προς την Επιτροπή, η ΕΕΚΠ ανακάλεσε επισήμως την αίτηση επανεξέτασης των ισχυόντων μέτρων αντιντάμπινγκ επί των εισαγωγών ποδηλάτων καταγωγής Ινδονησίας, Μαλαισίας και Ταϊλάνδης

(8) Σύμφωνα με τα άρθρα 9 παράγραφος 1 και 11 παράγραφος 2 του βασικού κανονισμού, η διαδικασία περατώνεται σε περίπτωση ανάκλησης της αίτησης, εκτός εάν κρίνεται ότι η περάτωσή της δεν είναι προς το συμφέρον της Κοινότητας.

(9) Η Επιτροπή έκρινε σκόπιμη την περάτωση της παρούσας διαδικασίας, δεδομένου ότι η έρευνα δεν έφερε στο φως τυχόν στοιχεία σύμφωνα με τα οποία η περάτωση αυτή δεν θα ήταν προς το συμφέρον της Κοινότητας. Τα ενδιαφερόμενα μέρη ενημερώθηκαν σχετικά και τους παρεσχέθη η ευκαιρία να διατυπώσουν τις παρατηρήσεις τους. Ωστόσο, λίγες μόνο παρατηρήσεις παρελήφθησαν. Μετά από εξέταση των παρατηρήσεων, δεν υπάρχουν ενδείξεις ότι η περάτωση των μέτρων δεν θα ήταν προς το συμφέρον της Κοινότητας.

(10) Ως εκ τούτου, συμπεραίνεται ότι η διαδικασία αντιντάμπινγκ όσον αφορά τις εισαγωγές στην Κοινότητα ποδηλάτων καταγωγής Ινδονησίας, Μαλαισίας και Ταϊλάνδης, πρέπει να περατωθεί και ότι πρέπει να επιτραπεί η λήξη των ισχυόντων μέτρων,

EΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Καταργούνται τα μέτρα αντιντάμπινγκ που εφαρμόζονται στις εισαγωγές ποδηλάτων, που υπάγονται επί του παρόντος υπάγονται στους κωδικούς ΣΟ 8712 00 10, 8712 00 30 και 8712 00 80, καταγωγής Ινδονησίας, Μαλαισίας και Ταϊλάνδης, και περατώνεται η διαδικασία όσον αφορά τις εν λόγω εισαγωγές.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος

[...]